**Gotabaya Rajapaksa** (s. 20. kesäkuuta 1949) on srilankalainen poliitikko, joka toimi maansa presidenttinä 2019–2022. Aikaisemmin hän toimi puolustusministerinä, jonka osalta hänet muistetaan tamilikapinallisten kukistamisesta vuonna 2009.

Hän sai vuoden 2019 presidentinvaalissa 52 prosenttia äänistä. Rajapaksan suosio oli suurinta singaleesien keskuudessa, uskonnolliset vähemmistöt ja tamilit äänestivät enemmän vastaehdokasta Sajith Premadasaa. Singaleesikannattajiensa silmissä Rajapaksa on sotasankari, vastustajiensa mielestä sotarikollinen. Rajapaksa itse on kiistänyt väitteet sotarikollisuudesta perusteettomina.

Rajapaksan armeija-ura alkoi vuonna 1971 ja kesti vuoteen 1992, jolloin hän siirtyi eläkkeelle ja muutti Yhdysvaltoihin. Yhdysvalloista hän palasi vuonna 2005 auttamaan veljeään Mahinda Rajapaksaa tämän presidentinvaalikampanjassa. Vuonna 2019 hän luopui Yhdysvaltain kansalaisuudesta, koska Sri Lankan laki ei salli presidentille kaksoiskansalaisuutta.

Vaalilupauksenaan Rajapaksa lupasi puuttuvansa islamistiseen radikalismiin. Hän syytti edeltänyttä hallintoa perustamiensa tiedustelujärjestelmien purkamisesta, joka hänen mukaansa mahdollisti huhtikuussa 2019 tapahtuneet pommi-iskut.

Marraskuussa 2019 uusi presidentti Gotabaya Rajapaksa nimitti astuttuaan virkaansa veljensä, presidenttinä vuosina 2005–2015 toimineen Mahinda Rajapaksan pääministeriksi. Pääministeri Mahinda Rajapaksan puolue Sri Lanka Podujana Peramuna (SLPP) sai elokuussa 2020 suuren vaalivoiton maan parlamenttivaaleissa.

Rajapaksa lupasi vuoden 2019 vaalikampanjassaan kestävää kehitystä ja maan siirtymistä luomumaanviljelyyn kymmenen vuoden kuluessa. Idean takana oli pitkälti 2016 perustettu yhteiskunnan kokonaisvaltaista parantamista ajanut kansalaisliike Viyathmaga, jonka ajamat ideat Rajapaksa omaksui. Hän nimitti myös Viyathmagan jäseniä hallitukseensa.
Huhtikuussa 2021 Rajapaksan hallitus toteutti lupauksen ja kielsi synteettiset lannoitteet ja torjunta-aineet ja määräsi maan maanviljelijät siirtymään luomuviljelyyn. Vakuutteluista huolimatta maan riisintuotanto romahti viidenneksellä kuuden kuukauden kuluessa. Pitkään ruoan suhteen omavarainen maa joutui käyttämään riisin tuontiin lähes puoli miljardia dollaria, ja sen hinta nousi puolella. Siirtymä tuhosi myös maan teentuotannon, joka oli sen merkittävin vientituote ja valuutan lähde. Maan hallitus perui määräykset osittain marraskuussa 2021 ja inflaation, valuutan romahduksen ja protestien vuoksi teeltä, kumilta ja kookokselta helmikuussa 2022.*selvennä*

Heinäkuussa 2022 presidentti Rajapaksa pakeni Malediiveille. Pääministerinä toiminut Ranil Wickremesinghe nimitettiin virkaatekeväksi presidentiksi.

Lähteet
-------

1. ↑  Ihmisoikeusrikoksista syytetty ex-presidentin pikkuveli voitti Sri Lankan presidentinvaalit *Yle uutiset*.  17.11.2019. Viitattu 18.11.2019.
2. 1 2 3  Sri Lanka’s new president Gotabaya Rajapaksa is a war hero and polarising figure *The Hindustan Times*.  17.11.2019. Viitattu 18.11.2019.
3. ↑  Sri Lanka election: Wartime defence chief Rajapaksa wins presidency *BBC*.  17.11.2019. Viitattu 18.11.2019.
4. ↑  Ethirajan, Anbarasan: Gotabhaya Rajapaksa: Sri Lanka's controversial ex-defence chief eyes power *BBC*.  12.8.2019. Viitattu 18.11.2019.
5. ↑  Ellis-Petersen, Hannah: 'The Terminator': how Gotabaya Rajapaksa's ruthless streak led him to power *The Guardian*.  17.11.2019. Viitattu 18.11.2019.
6. ↑  Sri Lankan ex-defense chief Gotabaya Rajapaksa says he will run for president, tackle radical Islam *Japan Times*.  27.4.2019. Viitattu 18.11.2019.
7. ↑  Sri Lankan hallitus hajoaa, uudeksi pääministeriksi vasta valitun presidentin veli *Yle Uutiset*. Viitattu 21.8.2020.
8. ↑  Sri Lanka | Sri Lankaa hallitsevien Rajapaksan veljesten valta vankistui: SLPP-puolue voitti määräenemmistön parlamenttivaaleissa *Helsingin Sanomat*.  7.8.2020. Viitattu 21.8.2020.
9. ↑  Ted Nordhaus, Saloni Shah: In Sri Lanka, Organic Farming Went Catastrophically Wrong *Foreign Policy*. Viitattu 13.7.2022. (englanniksi)
10. ↑  Sri Lankan kiistelty presidentti pakeni maasta ja aikoo erota –levottomuuksien pieksemässä maassa julistettiin hätätila *Yle*.  13.7.2022. Viitattu 13.7.2022.
11. ↑  Sri Lankan pääministeri nimitetty virkaa tekeväksi presidentiksi – maahan julistettiin aeimmin hätätila *MTV Uutiset*.  13.7.2022. Viitattu 13.7.2022.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat

 |

 |